एससीएसटी एक्ट के विरोध में छह सितंबर को प्रस्तावित बंद के मद्देनजर ग्वालियर, चंबल संभाग में प्रशासन ने मुस्तैदी बढ़ा दी है। ग्वालियर में 5 से 11 सितंबर तक धारा 144 लगा दी गई है। मुरैना में मंगलवार शाम छह बजे से अगले आदेश तक धारा 144 लागू रहेगी। भिण्ड में 6-7 सितंबर को, श्योपुर और शिवपुरी में भी मंगलवार से ही निषेधाज्ञा लगा दी गई। दतिया में बुधवार से धारा 144 लागू हो जाएगी। सभी जिलों में अतिरिक्त बल भी तैनात किया जा रहा है। इस साल 2 अप्रैल को दलितों के आंदोलन के दौरान ग्वालियर, भिण्ड और मुरैना में भारी हिंसा हुई थी।